Gimė 1963 kovo 18 d. Skardupių kaime (Šakių r.). 1981 m. baigė Šakių Z. Angariečio vidurinę mokyklą (šiuo metu Šakių “Žiburio” gimnazija). 1986 m. baigė Vilniaus universiteto Gamtos mokslų fakultetą. Įgijo biologės, biologijos ir chemijos dėstytojos specialybę.
1986–1989 m. – Vilkaviškio r. Gižų vidurinės mokyklos biologijos ir chemijos mokytoja; 1989–1999 m. – Botanikos instituto Ekonominės botanikos laboratorijos vyr. laborantė, 1999–2008 m. – jaunesnioji mokslo darbuotoja, 2008–2010 m. – mokslo darbuotoja; 2010–2016 m. – Gamtos tyrimų centro Botanikos instituto Ekonominės botanikos laboratorijos mokslo darbuotoja, nuo 2016 – vyresnioji mokslo darbuotoja.
2007 m. Botanikos institute apgynė daktaro disertaciją „Česnako (Allium L.) genties rūšių paplitimo ir biologijos bei ekologijos ypatybės Lietuvoje“1. 2007 m. suteiktas daktaro laipsnis.
Disertaciniame darbe atliko 6-ių Lietuvoje savaime augančių Allium genties rūšių augaviečių geografinį, ekologinį ir fitocenotinį įvertinimą, nustatė atskirų rūšių paplitimą ribojančius ekologinius ir antropogeninius veiksnius. Įvertino vidurūšinę morfologinę bei kariologinę įvairovę, antropogeninių veiksnių įtaką cenopopuliacijų būklei ir išlikimui. Nustatė generatyvinio ir vegetatyvinio dauginimosi būdų intensyvumą, jų reikšmę cenopopuliacijų atsinaujinimui ir išlikimui.
Išspausdino apie 30 mokslinių, nemažai mokslo populiarinimo straipsnių.
Dalyvavo mokslinėse konferencijose Baltarusijoje, Estijoje, Latvijoje, Lenkijoje, Rusijoje, Tailande, Turkijoje.
Žurnalo „Botanica Lithuanica“ redakcinės kolegijos narė.
Nuorodos
1 Karpavičienė B. Peculiarities of the distribution, biology and ecology of Allium species in Lithuania = Česnako (Allium L.) genties rūšių paplitimo ir biologijos bei ekologijos ypatybės Lietuvoje : summary of doctoral dissertation. – Vilnius, 2007. – 34 p.